**KLASA: 021-05/20-01/0017**

# ZAPISNIK

sa 27. sjednice Općinskog vijeća Općine Krapinske Toplice održane dana 13.10.2020.g. u prostorijama Doma kulture s početkom u 18,10 sati.

**Nazočni članovi:** Zvonko Očić, predsjednik Općinskog vijeća, Slavko Gradiški, Josip Martinec, Antun Zupanc, Karmelita Pavliša, Franjo Barić, Slavko Žnidarić, Davorka Šturman, Nada Hršak , Margareta Leskovar ( od 18:50) – članovi.

**Odsutni:**  Željko Kapelac, Ivan Halapir, Vesna Dragčević, Gordana Jureković i Sanja Golubić (opravdano)

**Nazočni i:** Ernest Svažić, općinski načelnik, Vladimir Huzak, zamjenik Općinskog načelnika, Divna Hršak-Makek, pročelnica, Mirjana Brezak, viši stručni suradnik za financije i proračun, Nadica Majsec-Kobaš, ravnateljica Općinske knjižnice, Mateja Žilić i Nina Ljubičić- predstavnice Dječjeg vrtića Maslačak, Siniša Kalajđija - predstavnik medija portala sjever.hr i Ivan Škrinjar, član mjesnog odbora Čret i Lovreća Sela..

Na početku sjednice predsjednik Općinskog vijeća Zvonko Očić, pozdravlja nazočne vijećnice i vijećnike, kao i ostale nazočne, te upoznaje Općinsko vijeće da je kao predstavnik Dječjeg vrtića Maslačak nazočna gđa. Nina Ljubičić koja je odlukom Upravnog vijeća određena kao osoba koja će zamjenjivati ravnateljicu Katicu Cerovec zbog u obavljanju ravnateljskih poslova za vrijeme privremene spriječenosti ravnateljice uslijed bolesti ravnateljice.

Predsjednik Općinskog vijeća dalje iznosi da je na sjednici nazočno osam (9) vijećnika, što je većina od ukupnog broja vijećnika (15), te Vijeće može donijeti pravovaljane odluke. Nakon toga daje na razmatranje i prihvaćanje prijedlog dnevnog reda koji je dostavljen u materijalima s prijedlogom dopune dnevnog reda točkom „Prijedlog odluke o utvrđivanju svojstva nerazvrstane ceste javnog dobra u općoj uporabi“, kao točka 9., a Vijećnička pitanja bi bila točka 10.

Općinsko vijeće je većinom glasova, ( 7 „ZA“ i 2 „PROTIV“) prihvatilo prijedlog i utvrdilo sljedeći

### **D n e v n i r e d**

1. Verifikacija zapisnika sa 26. sjednice Općinskog vijeća održane dana 15.07.2020.g.;
2. Općinska knjižnica Krapinske Toplice – Odluka o izvršenju Financijskog plana i Izvješće o radu za razdoblje 01.01. do 30.06.2020.g.;
3. Dječji vrtić Maslačak – Odluka o izvršenju Financijskog plana za razdoblje 01.01. do 30.06.2020.g.;
4. Odluka o prvoj preraspodjeli sredstava u Proračunu Općine Krapinske Toplice za 2020.g.;
5. Općinski načelnik – Polugodišnje izvješće o radu za razdoblje 01.01. do 30.06.2020.g.;
6. Izvještaj o polugodišnjem izvršenju Proračuna Općine Krapinske Toplice za 2020.g..

**6.1.** Prijedlog Odluke o polugodišnjem izvršenju Proračuna Općine Krapinske Toplice za 2020.g.,

**6.2.** Polugodišnji izvještaj o izvršenju Plana razvojnih programa za 2020.g.,

**6.3.** Izvješće o zaduženju za razdoblje 01.01. do 30.06.2020.g.,

**6.4.** Izvješće o korištenju sredstava proračunske zalihe za razdoblje 01.01. do 30.06.2020.g.,

1. Zagorska javna vatrogasna postrojba Zabok:

**7.1.** Prijedlog Odluke o osnivanju javne ustanove Zagorska javna vatrogasna postrojba,

**7.2.** Prijedlog Sporazuma o izmjenama i dopunama Odluke o osnivanju javne ustanove Zagorska javna vatrogasna postrojba.

1. Prijedlog Odluke o prodaji nekretnina u vlasništvu Općine Krapinske Toplice:

**8.1.** Stana u zgradi na adresi Zagrebačka 16a, Krapinske Toplice (oznaka stana „S17“),

**8.2.** Zemljišta označenog kao k.č.br. 1624 K.O. Krapinske Toplice u površini od 1151 m²;

1. Prijedlog Odluke o utvrđivanju svojstva nerazvrstane ceste javnog dobra u općoj uporabi
2. Vijećnička pitanja.

**Točka 1**

**Verifikacija zapisnika sa 26. sjednice Općinskog vijeća održane dana 15.07.2020.g.**

**Zvonko Očić**, predsjednik Općinskog vijeća, daje na prihvaćanje zapisnik s 26. sjednice Općinskog vijeća održane 15.07.2020., te pita ima li kakvih primjedaba, dopuna ili izmjena što se tiče zapisnika. Budući da nije bilo primjedaba, dopuna ili izmjena, predsjednik Općinskog vijeća daje na verifikaciju zapisnik s 26. sjednice.

Općinsko vijeće jednoglasno je prihvatilo prijedlog, te donijelo sljedeći

**Z A K LJ U Č A K**

Usvaja se zapisnik sa 26. sjednice Općinskog vijeća Općine Krapinske Toplice održane dana 15.07.2020.g.

**Točka 2**

**Općinska knjižnica Krapinske Toplice – Odluka o izvršenju Financijskog plana i Izvješće o radu za razdoblje 01.01. do 30.06.2020.g.;**

Nakon izlaganja ravnateljice Općinske knjižnice, mišljenja Općinskog načelnika, mišljenja radnog tijela, provedene rasprave i glasovanja, predsjednik Općinskog vijeća utvrđuje da je Općinsko vijeće jednoglasno donijelo sljedeći

Z A K L J U Č A K

Prihvaća Izvješće Općinske knjižnice Krapinske Toplice o izvršenju Financijskog plana za razdoblje 01.01. do 30.06.2020.g. i Izvješće o radu, u tekstu koji čini sastavni dio ovog Zaključka.

**Točka 3.**

**Dječji vrtić Maslačak – Odluka o izvršenju Financijskog plana za razdoblje 01.01. do 30.06.2020.g.;**

Predsjednik Općinskog vijeća daje riječ gđi. Nini Ljubičić.

Nina Ljubičić pozdravlja sve nazočne i iznosi da je zaposlena u Dječjem vrtiću Maslačak kao odgojitelj mentor, da je član odgojiteljskog vijeća, da je prihvatila odluku Upravnog vijeća da zamjenjuje ravnateljicu u obavljanju ravnateljskih poslova za vrijeme privremene spriječenosti uslijed bolesti. Dalje iznosi da će obrazloženje izvješća dati Mateja Žilić, voditelj računovodstva.

Nakon izlaganja Mateje Žilić, mišljenja općinskog načelnika i radnog tijela provedene rasprave i glasovanja, predsjednik Općinskog vijeća utvrđuje da je Općinsko vijeće jednoglasno donijelo sljedeći

Z A K L J U Č A K

Prihvaća Izvješće Dječjeg vrtića Maslačak Krapinske Toplice o izvršenju Financijskog plana za razdoblje 01.01. do 30.06.2020.g. u tekstu koji čini sastavni dio ovog Zaključka.

**Točka 4**

**Odluka o prvoj preraspodjeli sredstava u Proračunu Općine Krapinske Toplice za 2020.g.;**

Nakon izlaganja izvjestitelja o Odluci, mišljenja radnog tijela, provedene rasprave i glasovanja, predsjednik Općinskog vijeća utvrđuje da je Općinsko vijeće većinom glasova ( 7-„ZA“ i 2 „PROTIV“) donijelo sljedeći

## Z A K LJ U Č A K

Prihvaća se Izvješće Općinskog načelnika o prvoj preraspodjeli sredstava planiranih u Proračunu Općine Krapinske Toplice za 2020.g., u tekstu koji čini sastavni dio ovog Zaključka.

**Točka 5**

**Općinski načelnik – polugodišnje izvješće o radu za razdoblje 01.01. do 30.06.2020.g.**

Nakon izlaganja Općinskog načelnika, mišljenja radnog tijela, provedene rasprave predsjednik Općinskog vijeća prije glasovanja utvrđuje da je nazočno 8 (osam) vijećnika, te daje prijedlog na glasovanje. Nakon provedenog glasovanja, predsjednik Općinskog vijeća utvrđuje da je Općinsko vijeće većinom glasova (6 „ZA“ i 2“ PROTIV“) donijelo sljedeći

## Z A K LJ U Č A K

Prihvaća se Izvješće Općinskog načelnika o radu za razdoblje 01.01. do 30.06.2020.g. u tekstu koji čini sastavni dio ovog Zaključka.

Predsjednik Općinskog vijeća predlaže izmjenu redoslijeda razmatranja pojedinih točaka dnevnog reda na način da se točka 6. razmotri nakon točke 9., a da se sada prelazi na razmatranje točke 7., te ujedno predlaže stanku od 10 minuta.

Nakon stanke predsjednik Općinskog vijeća utvrđuje da je sjednici nazočno 9 vijećnika

**Točka 7.**

**Zagorska javna vatrogasna postrojba Zabok:**

**7.1. Prijedlog Odluke o osnivanju javne ustanove Zagorska javna vatrogasna postrojba,**

**7.2. Prijedlog Sporazuma o izmjenama i dopunama Odluke o osnivanju javne ustanove Zagorska javna vatrogasna postrojba**.

Nakon izlaganja izvjestitelja o prijedlogu Odluke i Sporazuma, mišljenja Općinskog načelnika, mišljenja radnog tijela, provedene rasprave i glasovanja, predsjednik Općinskog vijeća utvrđuje da je Općinsko vijeće jednoglasno donijelo sljedeće akte

Z A K L J U Č A K

Daje se suglasnost na prijedlog Sporazuma o izmjenama i dopunama Odluke o osnivanju javne ustanove Zagorska javna vatrogasna postrojba u tekstu koji čini sastavni dio ovog Zaključka.

**O D L U K U**

**osnivanju javne ustanove**

**Zagorska javna vatrogasna postrojba**

Članak 1.

Zagorska javna vatrogasna postrojba, javna ustanova upisana je u registar Trgovačkog suda u Zagrebu pod matičnim brojem subjekta MBS:080330312, OIB:18672052928.

Članak 2.

Zagorska javna vatrogasna postrojba, javna ustanova dužna je temeljem članka 122. stavka 2. Zakona o vatrogastvu („Narodne Novine“ br. 125/19) uskladiti svoje poslovanje s odredbama Zakona te slijedom toga Općina Krapinske Toplice donosi ovu Odluku kao temelj za usklađenje.

Članak 3.

Općina Krapinske Toplice će sa svojim osnivačima Zagorske javne vatrogasne postrojbe sklopiti sporazum o izmjenama i dopunama Odluke o osnivanju javne ustanove Zagorska javna vatrogasna postrojba, kojim će urediti međusobna prava i obveze sukladno odredbama zakona koji uređuje osnivanje i djelovanje ustanova i odredbama Zakona o vatrogastvu.

Ovlašćuje se Općinski načelnik Općine Krapinske Toplice da potpiše sporazum iz stavka 1. ovog članka.

Članak 4.

Ova Odluka stupa na snagu danom donošenja i objaviti će se u „Službenom glasniku“ Krapinsko-zagorske županije.

**Točka 8.**

**Prijedlog Odluke o prodaji nekretnina u vlasništvu Općine Krapinske Toplice:**

**8.1. Stana u zgradi na adresi Zagrebačka 16a, Krapinske Toplice (oznaka stana „S17“),**

**8.2. Zemljišta označenog kao k.č.br. 1624 K.O. Krapinske Toplice u površini od 1151 m²;**

Nakon izlaganja predlagatelja o cjelokupno točki dnevnog reda, mišljenja radnog tijela, provedene rasprave i glasovanja za svaku podtočku pojedinačno, predsjednik Općinskog vijeća utvrđuje da je Općinsko vijeće većinom glasova ( 7 „ZA“ i 2 „UZDRŽANA“ donijelo sljedeće odluke

**O D L U K U**

**o ponovnom raspisivanju javnog natječaja za prodaju građevinskog zemljišta**

**u vlasništvu Općine Krapinske Toplice**

**I.**

**(1)**Raspisuje se ponovni javni natječaj za prodaju neizgrađenog građevinskog zemljišta u vlasništvu Općine Krapinske Toplice (dalje u tekstu: Općina):

-katastarska čestica broj 1624 u površini od 1151 m² (320 čhv), upisana u z.k.uložak br. 1161, k.o. Krapinske Toplice, početna kupoprodajna cijena iznosi 350,00 kn/m² odnosno 402.850,00 kuna

**(2**) Konačnu Odluku o prodaji zemljišta najpovoljnijem ponuditelju donosi Općinsko vijeće Općine. Najpovoljniji ponuditelj je ponuditelj koji ispunjava sve uvjete propisane javnim natječajem i ponudi najvišu cijenu .

(3) Rok za podnošenje prijava na natječaj je 15 dana od dana objave natječaja u Zagorskom listu. Natječaj će se objaviti i na Internet stranicama Općine [www.krapinske-toplice.hr](http://www.krapinske-toplice.hr) i na oglasnoj ploči Općine.

**(4)** Ponuditelj koji se natječe za kupnju zemljišta dužan je za sudjelovanje na natječaju uplatiti jamčevinu. Visina jamčevine utvrđuje se u iznosu od 10% od početne kupoprodajne cijene..

(5) Jamčevina se uplaćuje na žiro račun Općine, IBAN: HR9723600001821200008, poziv na broj 68-7706-OIB, uz naznaku „jamčevina za kupnju zemljišta““.

II.

Pristigle ponude javno će otvoriti Povjerenstvo za provedbu javnog natječaja u sastavu:

1. Zvonko Očić, predsjednik,

2. Darko Šafranko, član

3.Divnu Hršak-Makek, članica.

III.

Tekst javnog natječaja sastavni je dio ove Odluke.

IV.

Ova Odluka stupa na snagu danom donošenja, a objaviti će se na oglasnoj ploči i Internet stranicama Općine.

**JAVNI NATJEČAJ**

**ZA PRODAJU NEKRETNINA -GRAĐEVINSKOG ZEMLJIŠTA**

**U VLASNIŠTVU OPĆINE KRAPINSKE TOPLICE**

**I.**

(1) Prodaje se nekretnina - neizgrađeno građevinsko zemljište u vlasništvu Općine Krapinske Toplice (dalje u tekstu: Općina) označeno kao katastarska čestica broj 1624 u površini od **1151 m²** (320 čhv), upisana u z.k.uložak br. 1161, k.o. Krapinske Toplice

(2) Početna kupoprodajna cijena iznosi 350,00 kn/m² odnosno 402.850,00 kuna.

(3) Nekretnina se prodaje u viđenom stanju po načelu „viđeno-kupljeno“, te prodavatelj ne odgovara za bilo kakve nedostatke na nekretnini koja je predmet prodaje.

(2) U kupoprodajnu cijenu nisu uračunati troškovi eventualnog premještanja instalacija, ishođenja akta kojim se odobrava građenje, plaćanje naknade za prenamjenu poljoprivrednog zemljišta u građevinsko zemljište i slično, već te troškove podmiruje kupac.

II.

Namjena zemljišta koje se izlaže prodaji i ostali uvjeti za građenje , određeni su Urbanističkim planom uređenja naselja Krapinske Toplice i Klokovec, („Službeni glasnik Krapinsko-zagorske županije“ broj: 26/14, 58/18 – mješovita namjena, pretežito stambena) i Prostornim planom Općine Krapinske Toplice („Službeni glasnik Krapinsko-zagorske županije br.14/12, 26/14 i 58/18).

III.

Ponuditelj koji sudjeluje u javnom natječaju dužan je položiti jamčevinu u iznosu od 40.285,00 kuna, kao jamstvo za ozbiljnost ponude. Jamčevina se uplaćuje prije isteka roka za podnošenje pisanih ponuda na natječaj, na račun Općine, IBAN: HR9723600001821200008, poziv na broj 68-7706-OIB, uz naznaku „jamčevina za zemljište“. Ponuditeljima s kojima nije sklopljen kupoprodajni ugovor vratit će se uplaćena jamčevima u roku od 8 dana od dana sklapanja ugovora s najpovoljnijim ponuditeljem (bez kamata).

IV.

(1) Pravo sudjelovanja na natječaju imaju fizičke osobe koje su državljani Republike Hrvatske ili državljani država članica Europske unije te pravne osobe registrirane u Republici Hrvatskoj i državama članicama Europske unije, a ostale pravne i fizičke osobe ako ispunjavaju hrvatskim zakonodavstvom predviđene uvjete za stjecanje prava vlasništva na području Republike Hrvatske .

(2) Ponuditelji su dužni dostaviti pisanu ponudu, na hrvatskom jeziku, koja sadržava:

- podatke o ponuditelju: ime i prezime, odnosno naziv ponuditelja, prebivalište odnosno sjedište ponuditelja, OIB za fizičke osobe, odnosno OIB i MB i podatak o odgovornoj osobi za pravne osobe, kontakt telefon,

- ponuđeni iznos kupoprodajne cijene po 1 m² i u ukupnom iznosu u kunama ( brojkama i slovima),

- podatak o broju računa-broj IBAN-a radi eventualnog povrata jamčevine,

- za fizičke osobe presliku domovnice ili osobne iskaznice, a za pravne osobe izvornik ili presliku rješenja o registraciji s dokazom o osobi ovlaštenoj za zastupanje , ne stariji od 3 mjeseca od dana objave javnog natječaja)

- dokaz o uplaćenoj jamčevini (izvornik uplatnice ili virmana)

- izvornik ili ovjerenu presliku potvrde o stanju poreznog duga ponuditelja što ju je izdala nadležna Porezna uprava, ne stariju od 30 dana, kojom dokazuje da je ispunio obvezu plaćanja svih dospjelih poreznih obveza i obveza za mirovinsko i zdravstveno osiguranje,

- potvrdu Općine Krapinske Toplice da ponuditelj nema nepodmirenih dospjelih obveza prema Općini Krapinske Toplice,

- izjavu ponuditelja kojom se obvezuje da će, u slučaju da njegova ponuda bude prihvaćena kao najpovoljnija, sklopiti ugovor o kupoprodaji o svom trošku te da u cijelosti prihvaća sve uvjete propisane ovim javnim natječajem.

- potpis ponuditelja i pečat za pravnu osobu i obrtnika.

Podnošenjem ponude na ovaj javni natječaj smatra se da je ponuditelj fizička osoba dala privolu na prikupljanje i obradu svojih osobnih podataka u svrhu provođenja javnog natječaja u skladu s Općom Uredbom o zaštiti podataka (GDPR).

V.

Ponude moraju biti dostavljene u roku od 15 dana od dana objave natječaja u Zagorskom listu. Ponude se dostavljaju na urudžbeni zapisnik ili poštom preporučeno na adresu: Općina Krapinske Toplice, Antuna Mihanovića 3, 49217 Krapinske Toplice, Povjerenstvo za provedbu natječaja, uz napomenu: „ne otvaraj – ponuda za zemljište“. Ponude moraju biti dostavljene u zatvorenim omotnicama.

VI.

(1) Javno otvaranje ponuda obavit će se u ponedjeljak 09.11.2020.g. u 13:00 sati u prostorijama Općine, Antuna Mihanovića 3, Krapinske Toplice. Javnom otvaranju ponuda mogu biti nazočni ponuditelji odnosno njihovi ovlašteni predstavnici uz predočenje valjanje punomoći te druge zainteresirane osobe.

(2) Otvaranje ponuda provest će Povjerenstvo za provedbu natječaja, te će se o istome sastaviti zapisnik i utvrditi najpovoljnija ponuda.

(3) Općinsko vijeće Općine odluku o odabiru najpovoljnije ponude donijeti će u roku od 60 dana od javnog otvaranja ponuda. Odluka o odabiru dostavit će se svim natjecateljima u postupku u roku od 8 dana od dana donošenja.

VII.

Prihvatljiva ponuda je ponuda koja sadrži svu dokumentaciju i ispunjava sve uvjete utvrđene ovim natječajem. Nepravovremene i neuredne ponude, kao i ponude u kojima je iznos ponuđene kupoprodajne cijene niži od početne cijene određene natječajem, neće se uzeti u razmatranje.

VIII.

(1)Najpovoljnija ponuda je prihvatljiva ponuda s najvišom ponuđenom kupoprodajnom cijenom. Za odabir najpovoljnije ponude dovoljno je da na natječaj pristigne jedna prihvatljiva ponuda.

(2)U slučaju da istu najvišu kupoprodajnu cijenu ponude dva ili više ponuditelja, odmah nakon otvaranja ponuda pristupit će se usmenom javnom nadmetanju.

IX.

(1)Općina će s odabranim ponuditeljem sklopiti kupoprodajni ugovor u roku od 15 dana od dana odabira najpovoljnijeg ponuditelja. Kupoprodajnim ugovorom uredit će se međusobna prava i obveze prodavatelja i kupca. Ukoliko odabrani ponuditelj u roku od 15 dana od dana odabira ne potpiše kupoprodajni ugovor, smatrat će se da je odustao od kupoprodaje nekretnine, te gubi pravo na povrat jamčevine.

(2) U slučaju odustanka prvog najpovoljnijeg ponuditelja, najpovoljnijim ponuditeljem smatrati će se sljedeći ponuditelj koji je ponudio najvišu cijenu, uz uvjet da prihvati najvišu ponuđenu cijenu prvog ponuditelja.

X.

(1)Kupoprodajna cijena plaća se odjednom, u roku od 15 dana od dana sklapanja kupoprodajnog ugovora na račun Općine IBAN: HR9723600001821200008, poziv na broj 68-7706-OIB uz naznaku „kupoprodajna cijena za nekretninu kčbr…….“. Uplaćeni iznos jamčevine uračunava se u iznos kupoprodajne cijene.

(2) Ukoliko kupac zakasni s plaćanjem kupoprodajne cijene, prodavatelj će naplatiti zakonsku zateznu kamatu na zakašnjelo plaćanje.

(3) Sve troškove vezane uz ovjeru kupoprodajnog ugovora, provedbu u zemljišnim knjigama, porez na promet nekretnina, druge poreze i eventualne pristojbe ili troškove, plaća kupac.

XI.

(1)Upis prava vlasništva na kupljenoj nekretnini kupac može ostvariti na temelju kupoprodajnog ugovora i potvrde Općine (tabularne isprave) kojom se dokazuje uplata cjelokupne kupoprodajne cijene u korist Općine.

(2)Nakon što se kupcu preda tabularna isprava za upis prava vlasništva na kupljenoj nekretnini u zemljišnim knjigama nadležnog suda, kupcu će se kupljena nekretnina predati u samostalan i neposredan posjed.

(3) Radnje neophodne za izradu projektne dokumentacije ( pregled, mjerenja i slične radnje), ako su te radnje u funkciji izrade projekta, ukoliko se istima ne mijenja narav i izgled nekretnine, kupac može obavljati i prije stupanja u posjed.

XII.

Javni natječaj objavit će se u Zagorskom listu, na Internet stranicama Općine [www.krapinske-toplice.hr](http://www.krapinske-toplice.hr) i na oglasnoj ploči Općine.

XIII.

(1)Općina pridržava si pravo da ne odabere niti jednu ponudu, odnosno da poništi javni natječaj bez posebnog obrazloženja i pritom ne snosi nikakvu odgovornost prema ponuditeljima.

**(2)**Ovu natječajnu dokumentaciju ponuditelji mogu podići u roku za dostavu ponuda, svakog radnog dana od 8.00 do 14.00 u prostorijama Općine Krapinske Toplice, A. Mihanovića 3, Krapinske Toplice. Dodatne informacije mogu se dobiti telefonom na broj 049/232 267 (referent: Darko Šafranko).

**O D L U K U**

**o raspisivanju natječaja za prodaju stana u vlasništvu Općine Krapinske Toplice**

**I**

**(1)** Raspisuje se javni natječaj za prodaju jednosobnog stana u vlasništvu Općine Krapinske Toplice (dalje u tekstu: Općina).

(2) Podaci o stanu: stan se nalazi na prvom katu stambene zgrade u Krapinskim Toplicama, Zagrebačka ulica 16a, koja je upisana u z.k.ul.br. 1960 k.o. Krapinske Toplice, k.č.br. 1761, poduložak 11,; suvlasnički dio 349/10000 (etažno vlasništvo), oznaka stana „S-17“. Stan se sastoji od dnevnog boravka, blagovaonice, kuhinje, ulaznog prostora, kupaonice, LBT-a, vrta i spremišta br. 17 u suterenu zgrade, energetski certifikat: C – rok važenja studeni 2025.g.

(3)Početna kupoprodajna cijena iznosi 352.872,00 kune. Na stanu je evidentirano založno pravo u korist Agencije za pravni promet i posredovanje nekretninama (APN) u iznosu od 23.300,37 €.

(4) Konačnu Odluku o prodaji stana najpovoljnijem ponuditelju donosi Općinsko vijeće Općine. Najpovoljniji ponuditelj je ponuditelj koji ispunjava sve uvjete propisane javnim natječajem i ponudi najvišu cijenu .

(5) Rok za podnošenje prijava na natječaj je 15 dana od dana objave natječaja u Zagorskom listu. Natječaj će se objaviti i na oglasnoj ploči i Internet stranicama Općine [www.krapinske-toplice.hr](http://www.krapinske-toplice.hr) .

(5) Ponuditelj koji se natječe za kupnju stana dužan je za sudjelovanje na natječaju uplatiti jamčevinu u iznosu od 10.000,00 kuna.

(6)Jamčevina se uplaćuje na žiro račun Općine, IBAN: HR9723600001821200008, poziv na broj 68-7706-OIB, uz naznaku „jamčevina za kupnju stana“.

II

Pristigle ponude javno će otvoriti Povjerenstvo za provedbu natječaja u sastavu:

1. Zvonko Očić, predsjednik,

2. Darko Šafranko, član

3.Divnu Hršak-Makek, članica.

III

Tekst javnog natječaja sastavni je dio ove Odluke.

IV.

Ova Odluka stupa na snagu danom donošenja, a objaviti će se na oglasnoj ploči i Internet stranicama Općine.

**JAVNI NATJEČAJ**

**za prodaju stana u vlasništvu Općine Krapinske Toplice**

**I**

**(1)** Prodaje se jednosobni stan u vlasništvu Općine Krapinske Toplice (dalje u tekstu: Općina), koji se nalazi na prvom katu stambene zgrade u Zagrebačkoj ulici 16A u Krapinskim Toplicama, upisane u z.k.ul.br. 1960 k.o. Krapinske Toplice, k.č.br. 1761, oznaka stana „S-17“, suvlasnički dio: 349/10000 (etažno vlasništvo), poduložak 11, površina stana 52,60 m². Stan se sastoji od dnevnog boravka, blagovaonice, kuhinje, ulaznog prostora, kupaonice, LBT-a, vrta i spremišta br. 17 u suterenu zgrade. Za stan je izrađen energetski certifikat i isti spada u C kategoriju prema tablici energetske učinkovitosti. Stan je slobodan od osoba i stvari i prodaje se po načelu „viđeno-kupljeno“, te prodavatelj ne odgovara za bilo kakve nedostatke nekretnine koja je predmet prodaje

(2) Početna kupoprodajna cijena iznosi 352.872,00 kune .

(3) Na stanu je evidentirano založno pravo u korist Agencije za pravni promet i posredovanje nekretninama (APN) u iznosu od 23.300,37 €.

II

(1) Pravo sudjelovanja na natječaju imaju fizičke osobe koje su državljani Republike Hrvatske ili državljani država članica Europske unije te pravne osobe registrirane u Republici Hrvatskoj i državama članicama Europske unije, a ostale pravne i fizičke osobe ako ispunjavaju hrvatskim zakonodavstvom predviđene uvjete za stjecanje prava vlasništva na području Republike Hrvatske .

(2) Ponuditelji su dužni dostaviti pisanu ponudu, na hrvatskom jeziku, koja sadržava:

- podatke o ponuditelju: ime i prezime, odnosno naziv ponuditelja, prebivalište odnosno sjedište ponuditelja, OIB za fizičke osobe, odnosno OIB i MB , kontakt telefon,

- ponuđeni iznos kupoprodajne cijene u kunama ( brojkama i slovima),

- podatak o broju računa-broj IBAN-a radi eventualnog povrata jamčevine,

- za fizičke osobe preslika domovnice ili osobne iskaznice, a za pravne osobe izvornik ili preslika rješenja o registraciji s dokazom o osobi ovlaštenoj za zastupanje

- dokaz o uplaćenoj jamčevini (izvornik uplatnice ili virmana)

- izvornik ili ovjerenu presliku potvrde o stanju poreznog duga ponuditelja što ju je izdala nadležna Porezna uprava, ne stariju od 30 dana, kojom dokazuje da je ispunio obvezu plaćanja svih dospjelih poreznih obveza i obveza za mirovinsko i zdravstveno osiguranje,

- potvrdu Općine Krapinske Toplice da ponuditelj nema nepodmirenih dospjelih obveza prema Općini Krapinske Toplice,

- izjavu ponuditelja kojom se obvezuje da će, u slučaju da njegova ponuda bude prihvaćena kao najpovoljnija, sklopiti ugovor o kupoprodaji o svom trošku te da u cijelosti prihvaća sve uvjete propisane ovim javnim natječajem.

- potpis ponuditelja i pečat za pravnu osobu i obrtnika.

Podnošenjem ponude na ovaj javni natječaj smatra se da je ponuditelj fizička osoba dala privolu na prikupljanje i obradu svojih osobnih podataka u svrhu provođenja javnog natječaja u skladu s Općom Uredbom o zaštiti podataka (GDPR).

III

Ponude moraju biti dostavljene u roku od 15 dana od dana objave natječaja u Zagorskom listu. Ponude se dostavljaju na urudžbeni zapisnik Općine ili poštom preporučeno na adresu: Općina Krapinske Toplice, Antuna Mihanovića 3, 49217 Krapinske Toplice, Povjerenstvo za provedbu natječaja, uz napomenu: „ne otvaraj – ponuda za stan“. Ponude moraju biti dostavljene u zatvorenim omotnicama.

IV

Ponuditelj koji sudjeluje u javnom natječaju dužan je položiti jamčevinu u iznosu od 10.000,00 kuna ( slovima: deset tisuća kuna). Jamčevina se uplaćuje, prije isteka roka za podnošenje pisanih ponuda na natječaj, na račun Općine, IBAN: HR9723600001821200008, poziv na broj 68-7706-OIB, uz naznaku „jamčevina za kupnju stana“. Ponuditeljima s kojima nije sklopljen kupoprodajni ugovor vratit će se uplaćena jamčevima u roku od 8 dana od dana sklapanja ugovora s najpovoljnijim ponuditeljem (bez kamata).

V.

(1) Javno otvaranje ponuda obavit će se u ponedjeljak 09.11.2020.g. u 14:00 sati u prostorijama Općine, Antuna Mihanovića 3, Krapinske Toplice. Javnom otvaranju ponuda mogu biti nazočni ponuditelji odnosno njihovi ovlašteni predstavnici uz predočenje valjanje punomoći te druge zainteresirane osobe.

(2) Otvaranje ponuda provest će Povjerenstvo za provedbu natječaja, te će se o istome sastaviti zapisnik i utvrditi najpovoljniju ponudu.

(3) Općinsko vijeće Općine odluku o odabiru najpovoljnije ponude donijeti će u roku od 60 dana od javnog otvaranja ponuda. Odluka o odabiru dostavit će se svim natjecateljima u postupku u roku od 8 dana od dana donošenja.

VI.

Prihvatljiva ponuda je ponuda koja sadrži svu dokumentaciju i ispunjava sve uvjete utvrđene ovim natječajem. Nepravovremene i neuredne ponude, kao i ponude u kojima je iznos ponuđene kupoprodajne cijene niži od početne cijene određene natječajem, neće se uzeti u razmatranje.

VII.

(1)Najpovoljnija ponuda je prihvatljiva ponuda s najvišom ponuđenom kupoprodajnom cijenom. Za odabir najpovoljnije ponude dovoljno je da na natječaj pristigne jedna prihvatljiva ponuda.

(2)U slučaju da istu najvišu kupoprodajnu cijenu ponude dva ili više ponuditelja, odmah nakon otvaranja ponuda pristupit će se usmenom javnom nadmetanju.

VIII.

(1)Općina će s odabranim ponuditeljem sklopiti kupoprodajni ugovor u roku od 15 dana od dana odabira najpovoljnijeg ponuditelja. Kupoprodajnim ugovorom uredit će se međusobna prava i obveze prodavatelja i kupca. Ukoliko odabrani ponuditelj u roku od 15 dana od dana odabira ne potpiše kupoprodajni ugovor, smatrat će se da je odustao od kupoprodaje nekretnine, te gubi pravo na povrat jamčevine.

(2) U slučaju odustanka prvog najpovoljnijeg ponuditelja, najpovoljnijim ponuditeljem smatrat će se sljedeći ponuditelj koji je ponudio najvišu cijenu, uz uvjet da prihvati najvišu ponuđenu cijenu prvog ponuditelja.

IX.

(1)Kupoprodajna cijena plaća se na račun Općine IBAN: HR9723600001821200008, poziv na broj 68-7706-OIB uz naznaku „kupoprodajna cijena za stan“ u dva jednaka obroka:

- prvi obrok u roku 10 dana od dana sklapanja kupoprodajnog ugovora

-drugi obrok u roku od 10 dana od dana dostave kupcu dokaza o brisanju prava zaloga koje je upisano u korist APN-a.

(2)Uplaćeni iznos jamčevine uračunava se u iznos kupoprodajne cijene.

(3) Ukoliko kupac zakasni s plaćanjem kupoprodajne cijene, prodavatelj će naplatiti zakonsku zateznu kamatu na zakašnjelo plaćanje.

(4) Sve troškove vezane uz ovjeru kupoprodajnog ugovora, provedbu u zemljišnim knjigama, porez na promet nekretnina, druge poreze i eventualne pristojbe ili troškove, plaća kupac.

X.

(1)Upis prava vlasništva na kupljenoj nekretnini kupac može ostvariti na temelju kupoprodajnog ugovora i potvrde Općine (tabularne isprave) kojom se dokazuje uplata cjelokupne kupoprodajne cijene.

(2)Nakon što se kupcu preda tabularna isprava za upis prava vlasništva na kupljenoj nekretnini u zemljišnim knjigama nadležnog suda, kupcu će se kupljena nekretnina predati u samostalan i neposredan posjed.

XI.

Općina ne odgovara za uvjete gradnje ili ograničenja u pogledu uvjeta gradnje koji se odnose na nekretninu izloženu prodaji, a koji mogu proizaći iz zakona ili odgovarajuće prostorno-planske dokumentacije.

XII.

Javni natječaj objavit će se u Zagorskom listu, na Internet stranicama Općine [www.krapinske-toplice.hr](http://www.krapinske-toplice.hr) i na oglasnoj ploči Općine.

XIII.

(1)Općina pridržava si pravo da ne odabere niti jednu ponudu, odnosno da poništi javni natječaj bez posebnog obrazloženja i pritom ne snosi nikakvu odgovornost prema ponuditeljima.

**(2)**Ovu natječajnu dokumentaciju ponuditelji mogu podići u roku za dostavu ponuda, svakog radnog dana od 8.00 do 14.00 u prostorijama Općine Krapinske Toplice, A. Mihanovića 3, Krapinske Toplice. Općina organizira uvid na terenu – u stanu koji je predmet ovog natječaja, uz prisutnost ovlaštene osobe, uz prethodnu najavu na broj telefona 049 232 267 ( kontakt osoba Darko Kranjčec).“

Prije prelaska na razmatranje točke 9. dnevnog reda predsjednik Općinskog vijeća utvrđuje da je sjednici nazočno 10 vijećnika, budući da je nazočna i Margareta Leskovar

**Točka 9.**

**Prijedlog Odluke o utvrđivanju svojstva nerazvrstane ceste javnog dobra u općoj uporabi**

Nakon izlaganja predlagatelja o prijedlogu Odluke, mišljenja radnog tijela, provedene rasprave i glasovanja, predsjednik Općinskog vijeća utvrđuje da je Općinsko vijeće većinom glasova ( 7 „ZA“, 2 „PROTIV“ i 1 „UZDRŽAN“) donijelo sljedeću

**ODLUKU**

**o utvrđivanju svojstva nerazvrstane ceste javnog dobra u općoj uporabi**

**I.**

Utvrđuje se svojstvo nerazvrstane ceste, javnog dobra u općoj uporabi na nekretninama oznake:

1. kčbr.1982, 389/10, 391, 390/3, 473/5, 474/6, 474/8, 486/9, 483/5, 2549, sve k.o. Vrtnjakovec , oznaka ceste NC –DV- 144 "Odvojak Filipci-Barići”, koja se vodi pod novom oznakom kčbr. 2550 k.o. Vrtnjakovec, oznaka ceste NC-DV-144 “Odvojak Filipci-Barići” u duljini od 1.050 m,

2. kčbr. 2374/1, 2375/1, dio kčbr. 2272, 2263, 2054/8, 2054/7, 2054/6, sve k.o. Selno , oznaka ceste NC –G-206 "Državna cesta-Očići” koja se vodi pod novom oznakom kčbr. 2478 k.o. Selno, oznaka ceste NC-G-206 “Državna cesta-Očići” u duljini od 500 m

3. dio kčbr. 2272, 2126/5, 2127/4, 2127/3, 2127/2, 2127/1, 2128/4, sve k.o. Selno , oznaka ceste NC –G-207 "Očići-Plečko-osnovna škola” koja se vodi pod novom oznakom kčbr. 2479 k.o. Selno, oznaka ceste “NC-G-207 “Očući-Plečko-O.škola” u duljini od 650 m

4. kčbr. 1352, 890, 893/4, sve k.o. Klokovec , oznaka ceste NC –KL-75 Sambolovo koja se vodi po novom oznakom kčbr. 1560 k.o. Klokovec, oznaka ceste NC –KL-75 Sambolovo u duljini od 680 m

5. kčbr. 1621, 1631, 1630, 1622, sve k.o. Krapinske Toplice, oznaka ceste NC –KT-31/1 "Ulica Antuna Mihanovića- odvojak Plahutar 1” koja se vodi pod novom oznakom čkbr. 2430 k.o. Krapinske Toplice, oznaka ceste NC –KT-31/1 "Ulica Antuna Mihanovića- odvojak Plahutar 1, u duljini od 300 m

6. kčbr. 504/1, 504/3, 584/3, 584/2, 584/3, 494/2, sve k.o. Krapinske Toplice, oznaka ceste NC –KT-19 "Bobekov put” koja se vodi pod novom oznakom kčbr. 2428 k.o. Krapinske Toplice, oznaka ceste NC –KT-19 Bobekov, put u duljini od 230 m

7. kčbr. 2552/2, 1809, k.o. Čret i kčbr. 1348, 1347, 1346, 1352, 819, 1349/2, k.o. Vrtnjakovec , oznaka ceste NC –KL-82 "D507-Kerep-Čavlović“ koja se vodi pod novom oznakom kčbr. 1561 k.o. Klokovec u duljini od 1450m, kčbr. 7328 k.o. Čret u duljini od 270 m i kčbr. 7329 k.o. Čret u duljini od 140 m, oznaka ceste NC –KL-82 "D507-Kerep-Čavlović, u duljini od 1860 m

8. kčbr. 1641, 1646/19, 1646/16, 1646/2, 1650/1, 1650/2, 1651/2, 1654/1, 2046, sve k.o. Mala Erpenja , oznaka ceste NC –ME-160 "Belini-kroz staru seču“ , koja se vodi pod novom oznakom kčbr. 2016 k.o. Mala Erpenja, oznaka ceste NC –ME-160 Belini-kroz staru seču, u duljini od 670 m.

9. kčbr. 479/6, 491/6, 487/1, 487/3, 485/2, 2003, 593/24, 591/4, 595, 594/1, 594/7, 626/1, 626/2, 624/2, 624/1, 618/1, sve k.o. Mala Erpenja , oznaka ceste NC –ME-178 "ŽC-Golubići-Kordeji“ koja se vodi pod novom oznakom kčbr. 2065 k.o Mala Erpenja u duljini od 80 m, kčbr. 2066 k.o. Mala Eerpanj u duljini od 1070 m, oznaka ceste NC –ME-178 ŽC-Golubići-Kordeji u duljini od 1.150 m.

**II.**

Primjenom članka 131. i članka 133. Zakona o cestama („Narodne novine“ broj: 84/11., 22/13., 54/13., 148/13. i 92/14.), a na temelju Geodetskog elaborata izvedenog stanja nerazvrstane ceste, izrađenog od tvrtke GEO LEGIN d.o.o. Zabok, Matije Gupca 39, broj:

1. 104/2020 od 29.09.2020.g. za nerazvrstanu cestu pod brojem 1
2. 105/2020 od 29.09.2020.g. za nerazvrstanu cestu pod brojem 2 i 3
3. 107/2020 od 29.09.2020.g. za nerazvrstanu cestu pod brojem 4
4. 108/2020 od 29.09. 2020.g. za nerazvrstanu cestu pod brojem 5
5. 93/2019 od 16.09.2020.g. za nerazvrstanu cestu pod brojem 6
6. 110/2020 i 111/2020 od 30.09. 2020.g. za nerazvrstanu ceste pod brojem, 7
7. 103/2020 od 29.09.2020, za nerazvrstanu cestu pod brojem 8
8. 109/2020 od 29.09.2020, za nerazvrstanu cestu pod brojem 9

kod nadležnog ureda za katastar evidentirat će se stvarno stanje nekretnina iz točke I. ove Odluke te kod nadležnog zemljišno knjižnog odjela nekretnine iz točke I. ove Odluke upisati u stvarnoj površini, i to:

1. kčbr. 2550 k.o. Vrtnjakovec, kao nerazvrstana cesta NC-DV-144 “Odvojak Filipci-Barići” javno dobro u općoj uporabi u neotuđivom vlasništvu Općine Krapinske Toplice, Antuna Mihanovića 3, Krapinske Toplice, OIB:97782176749, u duljini od 1050 m
2. kčbr. 2478 k.o. Selno, kao nerazvrstana cesta NC-G-206 “Državna cesta-Očići” javno dobro u općoj uporabi u neotuđivom vlasništvu Općine Krapinske Toplice, Antuna Mihanovića 3, Krapinske Toplice, OIB:97782176749, u duljini od 500 m
3. kčbr. 2479 k.o. Selno, kao nerazvrstana cesta “NC-G-207 “Očići-Plečko-O.škola”, javno dobro u općoj uporabi u neotuđivom vlasništvu Općine Krapinske Toplice, Antuna Mihanovića 3, Krapinske Toplice, OIB:97782176749, u duljini od 650 m
4. kčbr. 1560 k.o. Klokovec, kao nerazvrstana cesta NC –KL-75 Sambolovo, javno dobro u općoj uporabi u neotuđivom vlasništvu Općine Krapinske Toplice, Antuna Mihanovića 3, Krapinske Toplice, OIB:97782176749, u duljini od 300 m
5. kčkbr. 2430 k.o. Krapinske Toplice, kao nerazvrstana cesta NC –KT-31/1 "Ulica Antuna Mihanovića- odvojak Plahutar 1, javno dobro u općoj uporabi u neotuđivom vlasništvu Općine Krapinske Toplice, Antuna Mihanovića 3, Krapinske Toplice, OIB:97782176749, u duljini od 300 m
6. kčbr. 2428 k.o. Krapinske Toplice, kao nerazvrstana cesta NC –KT-19 Bobekov, javno dobro u općoj uporabi u neotuđivom vlasništvu Općine Krapinske Toplice, Antuna Mihanovića 3, Krapinske Toplice, OIB:97782176749, u duljini od 230 m
7. kčbr. 1561 k.o. Klokovec , kčbr. 7328 k.o. Čret i kčbr. 7329 k.o. Čret kao nerazvrstana cesta NC –KL-82 D507-Kerep-Čavlović, javno dobro u općoj uporabi u neotuđivom vlasništvu Općine Krapinske Toplice, Antuna Mihanovića 3, Krapinske Toplice, OIB:97782176749, u duljini od 1860 m
8. kčbr. 2016 k.o. Mala Erpenja, kao nerazvrstana cesta NC–ME-160 Belini-kroz staru seču, javno dobro u općoj uporabi u neotuđivom vlasništvu Općine Krapinske Toplice, Antuna Mihanovića 3, Krapinske Toplice, OIB:97782176749 , u duljini od 670 m
9. kčbr. 2065 i 2066 sve k.o Mala Erpenja , kao nerazvrstana cesta NC–ME-178 ŽC-Golubići-Kordeji javno dobro u općoj uporabi u neotuđivom vlasništvu Općine Krapinske Toplice, Antuna Mihanovića 3, Krapinske Toplice, OIB:97782176749, u duljini od 1150 m.

**III.**

Ovu Odluku dužni su provesti Državna geodetska uprava, Područni ured za katastar, Ispostava Zabok i Općinski sud u Zlataru, Stalna služba u Zaboku, Zemljišnoknjižni odjel.

**IV.**

Ova Odluka stupa na snagu prvog dana od dana objave u „Službenom glasniku“ Krapinsko-zagorske županije.

**Točka 6**

# Izvještaj o polugodišnjem izvršenju Proračuna Općine Krapinske Toplice za 2020.g.;

**6.1. Prijedlog Odluke o polugodišnjem izvršenju Proračuna Općine Krapinske Toplice za 2020.g.;**

**6.2. Polugodišnji izvještaj o izvršenju Plana razvojnih programa za 2020.g.;**

**6.3. Izvješće o zaduživanju za razdoblje od 01.01. do 30.06.2020.g.;**

**6.4. Izvješće o korištenju sredstava proračunske zalihe za razdoblje 01.01. do 30.06.2020.g.**

Nakon izlaganja predlagatelja o cjelokupnoj točki 6. dnevnog reda, mišljenja radnog tijela, provedene rasprave i glasovanja za svaku podtočku pojedinačno, predsjednik Općinskog vijeća utvrđuje da je Općinsko vijeće većinom glasova ( 8 „ZA“ i 2 „UZDRŽANA“) donijelo sljedeće akte.

**Odluku o polugodišnjem izvršenju Proračuna Općine Krapinske Toplice za 2020.g.**

**Polugodišnji izvještaj o izvršenju Plana razvojnih programa za 2020.g.**

**Z A K LJ U Č A K**

Prihvaća se Izvješće općinskog načelnika o zaduživanju Općine Krapinske Toplice na domaćem i stranom tržištu, sa stanjem obveza za kredite i zajmove na dan 30.06.2020.g.:

1.Ugovor o dugoročnom kreditu za izgradnju Dječjeg vrtića „Maslačak“ Krapinske Toplice sklopljen sa Zagrebačkom bankom d.d. na iznos od 10.000.000,00 kuna dana 03.11.2011.g. s rokom otplate 10 godina.

2.Do 30.06.2020.g. otplaćeno je 5.124.006,80 kuna.

3.Stanje kredita na dan 30.06.2020.g. iznosi 4.875.993,20 kuna .

**Z A K LJ U Č A K**

1.Prihvaća se Izvješće općinskog načelnika o korištenju sredstava proračunske zalihe za razdoblje od 01.01.2019.-31.08.2020.g. u tekstu koji čini sastavni dio ovog Zaključka.

2.Utvrđuje se da su za razdoblje od 01.01.-31.08.2019.g. iz proračunske zalihe utrošena sredstva u iznosu od 14.378,06 kuna.

**Točka 10.**

**Vijećnička pitanja.**

**Antun Zupanc**, ima pitanje za načelnika vezano uz hotel u Krapinskim Toplicama. Izjavljuje da je 2017. godine najavljeno svašta već za jesen te iste godine, da je načelnik lobirao da se sa hotelom nešto napravi, te da su postojali mnogi planovi, a između ostalog plan rušenja hotela. Postavlja pitanje kako je došlo do ove situacije, da li postoji predviđeno kakvo rješenje, te da li postoje kakvi dokumenti vezani uz hotel (građevinska dozvola, dozvola za rušenje).

**Ernest Svažić**, odgovara da je privatna firma kupila od privatne firme hotel za iznos od 4,3 mil. eura, da je tvrtka Krass hotel d.o.o. bila samo u podstanarstvu objekta, te da su nedavno otišli u stečaj. Nada se da će novi vlasnik stupiti u posjed i krenuti graditi. Postoje 3 idejna rješenja, a predstavnici firme u Hrvatskoj su rekli da planiraju rušiti objekt.

**Karmelita Pavliša**, pita što je sa kontenjerima koji su nabavljeni putem projekta EU, tko će ih koristiti i tko će plaćati naknadu za odvoz smeća.

**Ernest Svažić**, odgovara da su svi vlasnici nekretnina ujedno i obveznici plaćanja odvoza smeća, do sada nisu bili obuhvaćeni svi, a ovim će se kontenjerima svi obuhvatiti i svako kućanstvo će plaćati odvoz za sebe.

**Karmelita Pavliša**, postavlja pitanje vezano uz kuću u centru čiji je vlasnik gospodin Ljubić, točnije uz zapušteno dvorište. Zanima ju postoji li mogućnost plaćanja kazne za neodržavanje dvorišta.

**Ernest Svažić**, odgovara da je prema odluci o komunalnom redu moguće izdati kaznu, ali da to neće riješiti problem. Napominje da je prošle godine bila ista situacija i da su uspjeli doći do vlasnika koji ne živi ovdje i da je bilo očišćeno, isto tako i ove godine pokušavaju doći do vlasnika i dogovoriti čišćenje.

**Josip Martinec**, postavlja pitanje tko kontrolira parking u Krapinskim Toplicama, napominje da postoji veliki problem parkinga oko škole, posebice u vrijeme dolaska autobusa po djecu. Isto tako napominje problem vezan uz invalidska mjesta na parkingu i zanima ga da li je moguće ograničiti vrijeme parkinga na mjestu za invalide.

**Ernest Svažić**, odgovara da parking kontrolira prometni redar i policija. Navodi da su razgovarali sa policijom i molili da budu više na području općine zbog problema parkinga i da je policija rekla da će pokušati češće dolaziti, ali da imaju problem s parkingom na području cijele županije, a imaju nedostatak ljudi.

**Karmelita Pavliša**, odgovara da zaposlenik komunalnog poduzeća kontrolira područje naplate parkinga i da su već razgovarali oko navedenog problema i da je nažalost zasad sve na savjesti ljudi koliko će dugo biti parkirani na invalidskom mjestu, a da će se ubuduće sukladno zakonu vidjeti može li se pravilnikom ograničiti vrijeme parkiranja na invalidnom mjestu.

**Antun Zupanc**, postavlja pitanje u vezi izgradnje Vatrogasnog doma i mogućnosti korištenja istog za potrebe komunalnog poduzeća koje bi se trebalo preseliti tamo, a prema nekim saznanjima isto nije sada moguće, odnosno nije moguće u narednih pet godina.

**Ernest Svažić**, odgovara da je istina da komunalno poduzeće ne može biti sljedećih 5 godina u prostoru Vatrogasnog doma jer je bila izmjena natječaja, na početku je preporučeno od strane ZARE da se stavi u projekt i nešto što nije vezano uz sam Vatrogasni dom jer će se dodatno bodovati to, a kasnije je promjenom natječaja zabranjeno u prvom razdoblju da komunalna djelatnost bude u istom objektu.

**Vladimir Huzak**, odgovara da kroz tjedan dva kreće izgradnja Vatrogasnog doma, lijeva strana doma predviđena je za vatrogasce, a desna za komunalno poduzeće koje ne smije useliti narednih 5 godina, ali da vjeruje da će to vrijeme brzo proći.

**Davorka Šturman**, ima reklamaciju na ispucali asfalt u ulici iz kojeg raste trava.

**Zvonko Očić**, odgovara da moli da se poslika stanje i pošalje na općinu kako bi se moglo reagirati jer je cesta još pod garancijom.

**Antun Zupanc**, pita postoji li kakvo dugoročno rješenje gdje će komunalno poduzeće imati svoje poslovne prostore s obzirom da narednih 5-6 godina ne mogu u Vatrogasni dom, a trenutno se nalaze u Kino dvorani koja također ide u rekonstrukciju i vjeruje da također neće biti moguće da komunalno poduzeće bude u multimedijskom centru.

**Ernest Svažić**, odgovara da su na zemljištu gdje se nalazi reciklažno dvorište predviđani ti poslovni prostori i da će u pravo vrijeme ponuditi pravu stvar, da je sve ovo privremeno rješenje i da će se naći mjesto za njih.

**Karmelita Pavliša**, javlja se sa komentarom da određene građane muči kakve velike naknade vijećnici dobivaju za sjednice, stoga se ona javno odriče svoje dnevnice i želi da se uplate Ivanu Zucelu koji je nepokretan i treba novac za fizikalnu terapiju. Moli JUO da se obračunaju i isplate dnevnice čim prije, a ostale vijećnike poziva da učine isto.

**Franjo Barić**, izjavljuje da i on daje svoje dnevnice u donaciju za Ivana Zucela i da je NK Krapinske Toplice prošli mjesec pomoglo gospodinu Zucelu sa 2.000,00 kuna koje su osvojili na turniru.

**Zvonko Očić**, odgovara da nije moguće direktna uplata Ivanu Zucelu i odgovara vijećnici da budu novci za sjednice uplaćeni njoj, a da ona onda dalje osobno izvrši donaciju.

Budući da se nitko više nije javio za riječ **Zvonko Očić**, predsjednik Općinskog vijeća, zaključuje sjednicu u 19:30 sati.

**Zabilježila Predsjednik Općinskog vijeća**

**Ivana Deak Zvonko Očić**, prof.